Diari Oficial de la Generalitat Valenciana


Sumari del DOGV 9606, del 30-05-2023 (2023/5929)

RESOLUCIÓ de 23 de maig de 2023, de la Vicepresidència i Conselleria d'Igualtat i Polítiques Inclusives, per la qual es regula i concedeix una subvenció nominativa a la Fundació Municipal Residència Municipal d'Ancians Antonio i Julio Muñoz Genovés d'Albal, per al manteniment del centre de persones majors dependents.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9606

Data del DOGV
:   30-05-2023

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2023/5929


Data del document
:   23-05-2023

Organisme emissor
:   Vicepresidència i Conselleria d'Igualtat i Polítiques Inclusives

Tipus de document
:   Resolució

Descriptors 

:   * Vicepresidència i Conselleria d'Igualtat i Polítiques Inclusives
    * ajuda pública

RESOLUCIÓ de 23 de maig de 2023, de la Vicepresidència i Conselleria d'Igualtat i Polítiques Inclusives, per la qual es regula i concedeix una subvenció nominativa a la Fundació Municipal Residència Municipal d'Ancians Antonio i Julio Muñoz Genovés d'Albal, per al manteniment del centre de persones majors dependents. [2023/5929]  
  
L'Estatut d'Autonomia de la Comunitat Valenciana, en l'article 10.1 estableix que la Generalitat defensarà i promourà els drets socials dels valencians que representen un àmbit inseparable del respecte dels valors i drets universals de les persones i que constitueixen un dels fonaments cívics del progrés econòmic, cultural i tecnològic de la Comunitat Valenciana.  
Així mateix, l'Estatut d'Autonomia de la Comunitat Valenciana, en els articles 49.1.24a i 49.1.27a, estableix la competència exclusiva de la Generalitat sobre els serveis socials, les institucions públiques de protecció i ajuda de menors, joves, emigrants, tercera edat, persones amb discapacitat i altres grups o sectors necessitats de protecció especial, inclosa la creació de centres de protecció, reinserció i rehabilitació.  
  
D'acord amb el que es disposa en l'article 29 de la Llei 3/2019, de 18 de febrer, de serveis socials inclusius de la Comunitat Valenciana, els municipis de la Comunitat Valenciana, per si sols o agrupats, de conformitat amb la normativa de règim local, i també amb aquella normativa d'àmbit estatal i autonòmic que siga aplicable, tindran les competències pròpies següents:  
a) Detecció i estudi de les situacions de necessitat social en el seu àmbit territorial, fomentant la col·laboració amb tots els seus agents socials.  
b) La provisió i la gestió dels serveis socials d'atenció primària de caràcter bàsic a què fa referència l'article 18.1.  
c) La dotació d'espais, equipaments i el personal suficient i adequat per a la provisió de les prestacions de l'atenció primària.  
d) Els serveis d'infància i adolescència, violència de gènere i masclista, diversitat funcional o discapacitat i trastorn mental crònic de l'atenció primària de caràcter específic regulats en aquesta llei.  
  
e) La col·laboració en les funcions d'inspecció i control de la qualitat, d'acord amb la legislació autonòmica.  
f) La supervisió de casos, la formació, l'assistència tècnica i l'orientació de les persones professionals del sistema públic valencià de serveis socials del seu àmbit competencial.  
g) La garantia de la suficiència financera, tècnica i de recursos humans de les prestacions garantides que siguen objecte de la seua competència dins del sistema públic valencià de serveis socials, amb la col·laboració de la Generalitat o la diputació provincial corresponent.  
  
h) Qualsevol altra competència que els siga atribuïda per una disposició legal i per la normativa vigent.  
El Decret 170/2020, de 30 octubre, del Consell, d'aprovació del Reglament orgànic i funcional de la Vicepresidència i Conselleria d'Igualtat i Polítiques Inclusives, estableix en l'article 1 que és el màxim òrgan encarregat de la direcció i execució de la política del Consell en matèria de prestació social, serveis socials, dependència, persones amb diversitat funcional, famílies, infància i adolescència, adopcions, joventut, dona, persones migrants i voluntariat social.  
La Fundació Municipal Residència Municipal d'Ancians Antonio i Julio Muñoz Genovés (Albal), inscrita com a organisme autònom local en la base de dades del Ministeri d'Hisenda, ref.: 23-73-064-D-N-850, és titular dels següents centres, serveis i programes de serveis socials:  
  
  
- Centres per a persones majors dependents.  
Conseqüentment, i a fi d'unir esforços per a la consecució d'un mateix fi, es considera necessari prestar la corresponent col·laboració a l'esmentada entitat a fi de promoure les actuacions reflectides.  
Per això, la Vicepresidència i Conselleria d'Igualtat i Polítiques Inclusives, en les corresponents línies de subvenció nominatives dels pressupostos de la Generalitat per a l'exercici 2023, té consignats els crèdits necessaris per a donar cobertura pressupostària al finançament de les actuacions indicades, de conformitat amb el que es preveu en l'article 168.1.A de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.  
El règim jurídic aplicable a aquesta subvenció es troba regulat en els preceptes bàsics de la Llei 38/2003, de 17 de novembre, general de subvencions, i la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.  
  
En virtut del que s'ha exposat, i de conformitat amb el que es preveu en l'article 160.4 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, resolc:  
  
Primer. Concessió  
Concedir a l'entitat Fundació Municipal Residència Municipal d'Ancians Antonio i Julio Muñoz Genovés (Albal), amb CIF núm. U2471072H, la quantitat d'un milió huitanta-sis mil dos-cents quaranta euros (1.086.240,00 €), corresponent a l'exercici 2023, en concepte de subvenció per al finançament de les despeses derivades del funcionament dels centres, serveis i programes de serveis socials, que es detallen a continuació:  
  
CENTRE/SERVEI/PROGRAMA IMPORT  
CENTRES PER A PERSONES MAJORS DEPENDENTS 1.086.240,00  
TOTAL 1.086.240,00  
  
  
El contingut concret del centre, programa o servei finançat figura en l'annex corresponent d'aquesta resolució.  
  
Segon. Finançament  
El finançament de les indicades actuacions s'imputarà als fons econòmics de la Vicepresidència i Conselleria d'Igualtat i Polítiques Inclusives per a l'exercici 2023, segons el detall següent:  
  
CENTRE/SERVEI/PROGRAMA APLICACIÓ PRESSUPOSTÀRIA LÍNIA DE SUBVENCIÓ  
CENTRES PER A PERSONES MAJORS DEPENDENTS 79.32.33.191.20.5 S7141  
  
  
  
Tercer. Obligacions del beneficiari  
La Fundació Municipal Residència Municipal d'Ancians Antonio i Julio Muñoz Genovés (Albal) serà responsable del compliment de la normativa vigent, pel que fa al funcionament del centre/servei/programa i l'atenció dels usuaris, i especialment estarà obligada a:  
  
- Sotmetre's a les actuacions de comprovació a efectuar per la Generalitat, així com a qualssevol altres de comprovació i control financer que puguen realitzar els òrgans de control competents, i aportar tota la informació que li siga requerida en l'exercici de les actuacions anteriors.  
- Comunicar a la Vicepresidència i Conselleria d'Igualtat i Polítiques Inclusives l'obtenció d'altres subvencions, ajudes, ingressos o recursos que financen les activitats subvencionades. Aquesta comunicació haurà d'efectuar-se només es conega i, en tot cas, amb anterioritat a la justificació de l'aplicació donada als fons percebuts.  
  
- Justificar davant la Vicepresidència i Conselleria d'Igualtat i Polítiques Inclusives no estar sotmesa a cap causa de prohibició per a obtindre la condició de beneficiària, d'acord amb el que s'estableix en l'article 13 de la Llei 38/2003, de 17 de novembre, general de subvencions, i el compliment d'obligacions de reintegrament de subvencions que, si escau, se li hagueren exigit.  
- Disposar dels llibres comptables, registres diligenciats i altres documents degudament auditats en els termes exigits per la legislació aplicable, amb la finalitat de garantir l'exercici adequat de les facultats de comprovació i control.  
- Conservar els documents justificatius de l'aplicació dels fons rebuts, inclosos els documents electrònics, mentre puguen ser objecte de les actuacions de comprovació i control.  
- En tota la informació o documentació que s'oferisca sobre el centre finançat, haurà de constar la col·laboració i el finançament de la Generalitat, a través de la Vicepresidència i Conselleria d'Igualtat i Polítiques Inclusives.  
- Procedir al reintegrament dels fons percebuts en els supòsits previstos en l'article 37 de la Llei 38/2003, general de subvencions.  
  
- Complir les obligacions específiques del centre/programa/servei que figuren detallades en el corresponent annex d'aquesta resolució.  
  
- De conformitat amb el que es disposa en l'article 199.4 de la Llei 8/2010, de 23 de juny, de la Generalitat, de règim local de la Comunitat Valenciana, acreditar prèviament al pagament que està al corrent en el compliment de l'obligació de rendició dels seus comptes anuals davant la Sindicatura de Comptes. Aquest requisit s'entendrà complit si l'entitat local figura en la certificació que publica mensualment en la seua pàgina web la Sindicatura de Comptes. A aquest efecte, la direcció territorial corresponent, prèviament al pagament, comprovarà si l'entitat local figura en aquesta certificació, i en cas contrari requerirà aquesta entitat local perquè acredite el compliment de l'obligació.  
  
Quart. Forma de pagament i justificació  
La forma de pagament i justificació de l'ajuda rebuda es regirà pel que s'estableix de manera específica en l'annex adjunt a aquesta resolució.  
  
Cinqué. Obligacions davant de tercers  
La Vicepresidència i Conselleria d'Igualtat i Polítiques Inclusives no adquirirà cap obligació respecte de la selecció dels mitjans personals necessaris per a dur a terme el desenvolupament de les accions previstes per a la realització de l'objecte d'aquesta subvenció, que correspondrà a l'entitat beneficiària, i aniran a càrrec seu tant les obligacions econòmiques, com qualsevol altra que se'n derive, en funció del seu règim jurídic, i la Generalitat quedarà exonerada de tota responsabilitat respecte al personal que porte a terme el treball encomanat, respecte dels usuaris o qualssevol altres tercers, incloses l'Administració Tributària i la Seguretat Social.  
  
Sisé. Seguiment  
La Vicepresidència i Conselleria d'Igualtat i Polítiques Inclusives podrà exercir un seguiment periòdic mitjançant contacte directe amb el centre i els seus residents i persones ateses.  
  
Seté. Notificació a la Comissió Europea  
Les ajudes concedides no cal que siguen notificades a la Comissió Europea per no reunir tots els requisits de l'apartat 1 de l'article 107 del Tractat de Funcionament de la Unió Europea, atés que els destinataris directes són entitats locals que exerceixen poders públics i tenen caràcter d'administració pública.  
  
Huité. Compatibilitat amb altres ajudes  
Les ajudes concedides són compatibles amb altres subvencions, ajudes, ingressos o recursos per a la mateixa finalitat, procedents de qualssevol administracions o ens públics o privats, nacionals, de la Unió Europea o d'organismes internacionals, tenint en compte que l'import total de les subvencions rebudes en cap cas podrà ser de tal quantia que, aïlladament o en concurrència amb altres subvencions, ajudes, ingressos o recursos, supere el cost de l'activitat subvencionada, i en aquest cas serà procedent el reintegrament.  
Notifiqueu aquesta resolució i advertiu que posa fi a la via administrativa, i que contra aquesta pot interposar-se un recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos a comptar des de l'endemà de la seua notificació, de conformitat amb el que es disposa en l'article 46 de la Llei 29/1998, de 13 de juliol, reguladora de la jurisdicció contenciosa administrativa, sense perjudici que l'entitat local interessada, prèviament, i amb caràcter potestatiu, d'acord amb el que es disposa en l'article 44 de l'esmentada llei, puga requerir, en el termini de dos mesos comptats des que haguera conegut o pogut conéixer la resolució, a la Vicepresidència i Conselleria d'Igualtat i Polítiques Inclusives que anul·le o rectifique aquesta resolució.  
  
  
València, 23 de maig de 2023.- La vicepresidenta del Consell i consellera d'Igualtat i Polítiques Inclusives: Aitana Mas Mas.  
  
  
  
  
FUNDACIÓ MUNICIPAL RESIDÈNCIA MUNICIPAL D'ANCIANS ANTONIO I JULIO MUÑOZ GENOVÉS (ALBAL)  
  
ANNEX  
Centres per a majors persones majors dependents  
  
  
A) Programa/centre/servei finançat  
  
Programa / centre Places subvencionades Data d'efecte Import  
Finançament de les despeses de funcionament de 50 places de la Residència Municipal d'Ancians Antonio i Julio Muñoz Genovés d'Albal 49 01.01.2023 1.073.100,00  
 1 27.05.2023 13.140,00  
TOTAL 1.086.240,00  
  
  
B) Import finançat  
1.086.240,00 euros.  
  
C) Obligacions específiques del beneficiari  
a) Quant als drets i deures dels usuaris, del règim de visites i eixides en centres residencials, premis, infraccions, sancions i expedients sancionadors, caldrà ajustar-se al que es preveu en l'Ordre de 20 de desembre de 2005, de la Conselleria de Benestar Social, per la qual es regula l'Estatut dels usuaris de centres de serveis socials especialitzats per a l'atenció de persones majors.  
b) La plantilla mínima que haurà de tindre el centre per a l'adequada prestació del servei de residència per a persones majors dependents és l'establida en l'Ordre de 4 de febrer de 2005, de la Conselleria de Benestar Social, per la qual es regula el règim d'autorització i funcionament dels centres de serveis socials especialitzats per a l'atenció de persones majors.  
  
D) Forma de pagament  
Aquesta ajuda es farà efectiva, de conformitat amb el que es disposa en l'article 44, punt 1, apartat d de la Llei 9/2022, de 30 de desembre, de pressupostos de la Generalitat per a l'exercici 2023 (DOGV 9502, 31.12.2022), de la manera següent:  
- Un 100 % de l'ajuda es lliurarà en el moment de la signatura d'aquesta resolució.  
  
E) Justificació  
La corporació local haurà de justificar la quantitat subvencionada mitjançant la presentació davant la direcció territorial d'Igualtat i Polítiques Inclusives de la província corresponent d'un certificat del volum d'obligacions reconegudes per la corporació en el període objecte de subvenció, subscrit per l'interventor o interventora de la corporació i amb el vistiplau de l'alcalde president d'aquesta, així com relació mensual d'atesos en el centre residencial.  
En tot cas, amb anterioritat a l'1 de desembre de 2023, la corporació local haurà d'emetre un certificat d'obligacions reconegudes per la corporació en aquest període.  
Sense perjudici del que es disposa en la lletra anterior, la corporació local disposa fins al 31 de gener de 2024 de termini per a presentar la memòria financera descriptiva de l'execució de la despesa objecte de la subvenció.  
Si de la presentació de les corresponents memòries d'execució de la despesa, es derivaren incompliments en la realització d'aquestes per part de la corporació local, es procedirà a la minoració corresponent i a l'exigència, si escau, de devolució d'imports indegudament percebuts.